钦定古今图书集成/明伦汇编/皇极典/第161卷 > 朱子全书 > 《晋》
## 钦定古今图书集成/明伦汇编/皇极典/第161卷 > 朱子全书 > 《晋》

王仪为司马昭军师，昭杀之，虽无辜，裒仕晋，犹有可
说，而裒不仕，乃过于厚者。嵇康魏臣而晋杀之，绍不
当仕晋明矣。荡阴之忠固可取，亦不相赎，事仇之过，
自不相掩。司马公云：“使无荡阴之忠，殆不免君子之
讥。”不知君子之讥，初不可免也。

晋元帝无意复中原，却托言粮运不继，诛督运令史
淳于伯而还。行刑者以血拭柱，血为之逆流。天人幽
显，不隔丝毫。

问：“晋元帝所以不能中兴者，其病安在？”曰：“元帝与王
导，元不曾有中原志。收拾吴中人情，惟欲晏安江沱
耳。”问：“祖逖摧锋越河，所向震动，使其不死，当有可观。”
曰：“当是时，王导已不爱其如此。使戴若思辈监其军，
可见如何得事成？”〈以上语类三条〉